
	Ի պատասխան Ձեր 19.10.2026թ. N 1/06.2.1/9869-2026 գրության՝ ««Հայաստանի Հանրապետության 2026 թվականի պետական բյուջեի մասին» Հայաստանի Հանրապետության օրենքում վերաբաշխում և Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ կատարելու և շրջակա միջավայրի նախարարությանը գումար հատկացնելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը. 
Նախագծով առաջարկվում է ՀՀ 2026թ. պետական բյուջեով նախատեսված «1071. Շրջակա միջավայրի ոլորտում պետական քաղաքականության մշակում, ծրագրերի համակարգում և մոնիտորինգ» ծրագրի «11005. Կենսաբազմազանության մասին կոնվենցիայի կողմերի 17-րդ համաժողովի (COP17) կազմակերպում և անցկացում» միջոցառման կազմակերպման համար ՀՀ կառավարության պահուստային ֆոնդից ՀՀ շրջակա միջավայրի նախարարությանը հատկացնել լրացուցիչ 777.1 մլն դրամ:
 Հիմնավորման համաձայն նախագիծը ներկայացվում է ի լրումն ՀՀ կառավարության մի շարք որոշումերի (02.07.2026թ. N981-Ն, 13.08.2026թ. N 1214-Ն, 08.10.2026թ. N 1457-Ն և N 1461-Ն որոշումներ), որոնցով հատկացվել են միջոցներ միջոցառման կազմակերպման համար։
Այդ կապակցությամբ, ինչպես ՀՀ կառավարության 02.07.2026թ. N981-Ն, 13.08.2026թ. N 1214-Ն, 08.10.2026թ. N 1457-Ն և N 1461-Ն որոշումների նախագծային տարբերակների քննարկման ժամանակ, կրկին անգամ հայտնում ենք, որ Նախագծի շրջանակներում որևէ համադրելի տվյալ և աղբյուր ներկայացված չէ, ինչը հնարավորություն կտար գնահատել այդ ծախսերի հիմնավորվածությունը։
Ուստի անհրաժեշտ է Նախագծի հիմնավորման մեջ ներկայացնել, թե COP17 համաժողովի կազմակերպման ծառայությունների մատուցման նպատակով 23.02.2026թ. կնքված N ՇՄՆ-COP17-26/01 համաձայնագրի փոփոխությունների շրջանակում և № ՇՄՆ-COP17-26/04 ծառայությունների մատուցման պայմանագրի նախագծով առաջարկվող նախահաշվային արժեքներն ինչքանով են համարժեք նախկինում այլ միջոցառումների շրջանակներում մատուցված նմանատիպ ծառայությունների գներին:
Հետևաբար Նախագծով հատկացվող ծախսերի ուղղությունների և դրանց չափի հիմնավորվածության, ինչպես նաև դրանց նպատակահարմարության վերաբերյալ դիրքորոշում ներկայացնել չենք կարող։
Բացի այդ, հաշվի առնելով, որ ՀՀ կառավարության պահուստային ֆոնդից COP17 համաժողովի կազմակերպման շրջանակներում շրջակա միջավայրի նախարարությանը արդեն իսկ հատկացվել է շուրջ 21.4 մլրդ դրամ (առանց սույն նախագծի հաշվառման), առաջարկում ենք գնահատել և ՀՀ ֆինանսների նախարարություն ներկայացնել այս նպատակով մինչև տարեվերջ հավելյալ ծախսային կարիքները։
	


























Պարզաբանում։ Հաշվի առնելով, որ  նման մասշտաբի միջոցառում Հայաստանում երբևէ չի կազմակերպվել և նախկինում մատուցված նմանատիպ ծառայությունների արժեքներն ընդունել որպես նախադեպային և գնահատել դրանց համարժեքությունը հնարավոր չէ, ինչը պայմանավորված է մատուցվող ծառայությունների ծավալներով, ժամկետներով, լոգիստիկ և ստեղծված տարածաշրջանային ու աշխարհաքաղաքական խնդիրներով։


Պարզաբանում։ Մինչ սույն որոշման նախագծի շրջանառումը շրջակա միջավայրի նախարարությունը COP17 համաժողովի կազմակերպչական ծառայությունների ձեռքբերման համար 02.07.2026թ. N981-Ն, 13.08.2026թ. N 1214-Ն, 08.10.2026թ. N 1457-Ն և N 1461-Ն որոշումներով  հատկացված միջոցների հանրագումարը կազմում է 15 452.3 մլն դրամ։ Մինչև տարեվերջ գնահատված ծախսային կարիքները, ըստ միջոցառման կազմակերպչական ծառայություններ մատուցող «Դոպինգ Սփեյս» ՍՊ ընկերության, կազմում է 3.0 մլրդ դրամ (գրությունը կցվում է)։ 



